— Упэўнены, што ўсім людзям, нават прафесійным псіхолагам, патрэбна псіхалагічная дапамога. Напрыклад, на Захадзе ёсць такое правіла: кожны псіхолаг, прынамсі, раз у паўгода павінен сядзець у крэсле кліента. Іншая справа, што не ўсе людзі могуць быць эфектыўнымі псіхолагамі. Маю на ўвазе іх нейкія актуальныя жыццёвыя цяжкасці або асобасныя якасці, якія перашкаджаюць ім быць дыялагічнымі ў зносінах і сарыентавацца на іншага чалавека. Дарэчы, часта гэта бывае звязана і з узроставымі асаблівасцямі. Калі гэта малады спецыяліст, які яшчэ не адбыўся ў асобасным плане, то рызыка быць неэфектыўным у яго дастаткова высокая. Але ж у любой дзейнасці прафесіяналізм прыходзіць з вопытам. У любым выпадку выпу­скнікі-псіхолагі маюць шмат каштоўных ведаў і навыкаў, якія яны могуць выкарыстоўваць у зносінах са школьнікамі і іх бацькамі, з педагогамі і дапамагаць ім у розных сітуацыях. Тут мае значэнне нават не столькі вопыт, колькі нейкія асабістыя якасці спецыяліста, яго веды.